Jens Vibjerg (V), 2004-11-23:
På trods af vanskelige internationale konjunkturer, høj oliepris, lav dollarkurs og en stærkt svækket tysk økonomi, som Danmark jo er meget afhængig af, går det flot i Danmark.
Vi har ellers mange odds imod os, fordi vi er så stor en eksportnation, hvor de internationale konjunkturer slår hårdt igennem.
Vi har klaret afmatningen, og nu ser vi en fremgang i beskæftigelsen.
Ledigheden er på vej ned.
Det er der flere forklaringer på, men for det første har vi en veluddannet, fleksibel arbejdsstyrke.
Vi har så også en regering, der ved sin politik styrker virksomhedernes konkurrenceevne, en regering, der er præget af rettidig omhu, og som tager højde for de økonomiske udfordringer med en konsekvent og langsigtet politik.
Virksomheder og borgere har tillid til denne regering, for skattestoppet betyder, at man kan investere både i virksomhederne og hjemme privat uden at frygte nye skatter og afgifter.
Derudover har regeringen reduceret skatterne på arbejde.
Det øger tilskyndelsen til at gøre en ekstra indsats og sætter desuden ekstra gang i det hjemlige forbrug, hvilket er medvirkende til at løbe opsvinget i gang.
Regeringen har også fremrykket offentlige investeringer for et milliardbeløb, både sidste år og i år.
Endvidere er regeringen optaget af at sikre en styrket indsats over for de ledige, som er blevet ramt af lavkonjunkturen.
Det er vigtigt, at de ledige får relevant uddannelse.
Derfor har regeringen både afsat flere midler og givet friere muligheder for at give uddannelsestilbud til de ledige.
Der er f.eks. i forbindelse med forårspakken afsat 100 mio. kr. til opkvalificering og uddannelse af kortuddannede med mere end 1 års ledighed bag sig samt afsat 400 mio. kr. over 4 år til opkvalificering af kortuddannede på arbejdsmarkedet.
Netop i dag er der senere i eftermiddag et lovforslag på dagsordenen, som vil forlænge den ordning, som regeringen har indført, hvorefter nyledige kan få et længere opkvalificeringstilbud rettet imod et område, hvor der forventes at blive mangel på arbejdskraft i fremtiden.
Dette er en helt særlig og målrettet indsats, som regeringen har iværksat i lyset af den aktuelle ledighedssituation.
Hertil kommer indsatsen for at få flere i privat jobtræning, også det har været en succes.
Og vi ved jo, at jobtræning er den mest effektive måde at få de ledige, som ikke kan komme i job ved egen hjælp, tilbage på arbejdsmarkedet.
Altså har vi en regering, der kerer sig om ledigheden, for det at være ledig er både økonomisk og socialt en stor belastning.
Derfor skal ledighed tages meget alvorligt.
Modsat har man nogle gange en følelse af, at oppositionen hemmeligt går og håber på, at ledigheden ikke falder for hurtigt, for
det er jo en vigtig platform for oppositionens valgkampagne, som gradvis smuldrer her, heldigvis da.
I øvrigt er jeg forundret over, at den opposition, der taler så meget om ledighed, stort set kun er fremkommet med forslag, der øger ledigheden markant.
For bare at nævne et par enkelte så er lønsumsafgiften direkte en katastrofe for beskæftigelsen ligesom Socialdemokraternes forslag til vandmiljøplan.
Alene det sidste forslag ville betyde mellem 17.000 og 27.000 flere ledige, hvis det var blevet gennemført.
Oppositionens forslag om at fordoble SP-bidraget og lave det om til en skat ville ligeledes, hvis det var blevet gennemført, have betydet ca. 5.000 flere i ledighedskøen.
Så virksomhederne og lønmodtagerne er bedst tjent med den nuværende regering.
Alt i alt tror jeg, at vi kan se fremtiden i møde med en vis fortrøstning.
Opsvinget er i gang, ledigheden er allerede begyndt at falde, og Danmark betragtes vidt og bredt som et mønsterland, når det gælder konkurrenceevne og beskæftigelse.
Og regeringen fører en langsigtet økonomisk politik, som sikrer, at det kan betale sig at investere og gøre en indsats i Danmark.
Derfor skal jeg på vegne af Venstre, Dansk Folkeparti og Det Konservative Folkeparti
fremsætte følgende: Forslag til vedtagelse »Folketinget konstaterer med tilfredshed, at ledigheden er faldet med 10.600 personer siden årsskiftet.
I september 2004 lå ledigheden for første gang siden 2002 under niveauet for samme måned året før.
Vendepunktet er nu nået.
Flere prognoser peger på, at udviklingen fortsætter.
Regeringen og Dansk Folkeparti har sat målrettet ind med tiltag for grupper, som er ramt af ledighed.
Alt i alt har regeringen afsat ca. 2 mia. kr. til uddannelse af ledige.
Forårspakken har øget familiernes rådighedsbeløb med 7,9 mia. kr.
Det har sammen med fremrykning af offentlige investeringer og sænkning af en række afgifter bidraget til faldet i ledigheden.
Endnu flere skal ud af ledighedskøen.
Regeringen og Dansk Folkeparti vil derfor forlænge jobrotationsordningen med 1 år og adgangen til uddannelse i op til 1 år i første ledighedsperiode med ½ år.
Regeringen og Dansk Folkeparti følger udviklingen i ledighed og beskæftigelse nøje.«